I. Radičová, poslankyňa: (2007-06-27):
Prvá poznámka. Diskutujeme tu o výhodách, nevýhodách tej alebo onej podoby Zákonníka práce. A azda môžem povedať vetu, že naozaj jeden cieľ máme spoločný. Nájsť podobu Zákonníka práce, ktorá bude chrániť zamestnancov, ale zároveň vytvorí alebo nebude brzdiť podmienky na tvorbu nových pracovných miest a možnosti zvyšovania príjmu našich občanov. Tento cieľ vážne máme spoločný. Podstata sporu je skôr v tom, kde vidíme úskalia, na ktorej strane. A máme každý trochu inú optiku. Ale o tom je dialóg, o tom je diskusia. Preto sa o tom zhovárajme a skúsme rešpektovať návrhy alebo aspoň počúvať návrhy, ktoré upozorňujú, že pozor, viete čo, ja tu cítim alebo vidím istú možnosť ohrozenia. Skúsme o tom aspoň rozmýšľať. Ak nemáme argumenty na vyvrátenie, potom v poriadku, necháme dané znenie. Ale ak tam vnímame istý moment ohrozenia, tak, prosím, skúsme o ňom aspoň viesť dialóg a chvíľu rozmýšľať. Keď sa totiž pozrieme napríklad, všetci ste to dostali k dispozícii z Kancelárie Národnej rady Slovenskej republiky parlamentný inštitút, ktorý nám vypracoval dve správy k Zákonníku práce, tak v jednej z nich urobil veľmi korektný prehľad hodnotenia rôznych typov zákonníkov práce a isté poradia podľa čoho, podľa akých kritérií, kde ho možno zaradiť. Už tu niekde tkvie problém, že pokiaľ zvolíme len jedno kritérium, tak to poradie je iné, ako keď zvolíme iné kritérium. Poviem názorne práve z tejto správy, dávam vám ju do pozornosti, kde na jednej strane je urobené poradie alebo hodnotenie Zákonníkov práce podľa indexu náročnosti prijímania nových zamestnancov a iné poradie, ktoré je podľa práve indexu, aká je ochrana zamestnanca proti prepúšťaniu, keď sa pozrieme týmito dvomi optikami na Zákonníky práce, potom konštatuje správa.  Slovensko podľa ukazovateľa na prijímanie nových pracovníkov je na ôsmom mieste v rámci Európskej únie. Čiže nemáme veľké bariéry na to, aby sme mohli prijímať nových pracovníkov. Keď sa pozrieme na index, ktorý meria ochranu zamestnancov alebo náročnosť pri ich prepúšťaní, potom má Slovensko rovnakú náročnosť ako 10 krajín Európskej únie.  Konštatuje sa, že „regulácie pri prepúšťaní pracovníkov sú teda v súčasnosti, teda podľa dnes platného Zákonníka práce pomerne vysoké, vyššie, než je priemer OECD krajín“. To sú dve kritériá. Budeme voliť ďalšie kritériá, máme ďalšie indexy a rebríčky. Ja vás prosím, nie je možné zvoliť jednu známku na celý Zákonník práce. To je chybná optika. Tak, ako keď máme známkovanie v škole a spriemerujeme predmety žiakovi od matematiky až po telocvik. Ten Zákonník práce má rôzne funkcie, rôzne sekcie, rôzne oblasti, na ktoré sa zameriava a z ich pohľadu aj rôzne kritériá ochrany zamestnancov či už pri prijímaní, či pri prepúšťaní, či pri bezpečnosti práce a podobne. Veľmi prosím o takýto pohľad na Zákonník práce. Druhú poznámku, ak dovolíte. Diskutovali sme o Zákonníku práce aj na pôde rôznych výborov. SDKÚ – DS vo výboroch predložilo 18 pozmeňujúcich návrhov, z ktorých 10 sa ocitlo v spoločnej správe. Okrem toho dnes na pôde rokovania parlamentu sme predložili ďalších 8 pozmeňujúcich návrhov optikou zvažovania pre a proti v záujme zamestnancov, v záujme možnosti ich privyrobenia si, v záujme možnosti ich vyšších zárobkov, ale aj v záujme možnosti ich ochrany. A nebudem opakovať, čo som hovorila ráno, že všetky body v novele, ktoré zvyšujú ochranu zamestnancov, sme od začiatku jeho prípravy podporovali a podporovať budeme. Ale v záujme týchto kritérií poprosím vás, pán spravodajca, aby sme o bodoch zo spoločnej správy 3, 8, 9, 11, 12, 14, 15, 17, 19, 20, 23, 24 a 32 hlasovali o každom osobitne. Ďakujem veľmi pekne. (Potlesk.)